CELEX: 62021TN0282
Language: da
Date: 2021-05-21 00:00:00
Title: Sag T-282/21: Sag anlagt den 21. maj 2021 — SS og ST mod Frontex

19.7.2021   
            
            
               DA
            
            
               Den Europæiske Unions Tidende
            
            
               C 289/40
            
         
      Sag anlagt den 21. maj 2021 — SS og ST mod Frontex
      (Sag T-282/21)
      (2021/C 289/57)
      Processprog: engelsk
      
         Parter
      
      
         Sagsøgere: SS og ST (ved advokaterne M. Van den Broeck og L. Lambert)
      
         Sagsøgt: European Border and Coast Guard Agency (Frontex)
      
         Sagsøgernes påstande
      
      
                  —
               
               
                  Sagen admitteres og behandles i realiteten.
               
            
                  —
               
               
                  Det fastslås, at Frontex, efter at være blevet opfordret til at handle i overensstemmelse med proceduren i artikel 265 TEUF, har undladt at handle enten ved at trække finansieringen af agenturets aktiviteter i Det Ægæiske Hav tilbage, suspendere eller bringe disse aktiviteter helt eller delvist til ophør (art. 46, stk. 4, i forordningen om den europæiske grænse- og kystvagt (1)) eller ved at give en behørig begrundelse for ikke at iværksætte den relevante foranstaltning i henhold til artikel 46, stk. 4, eller på anden måde fastlægge agenturets holdning som svar på sagsøgernes indledende anmodning.
               
            
                  —
               
               
                  Det fastslås, at den udviste passivitet er en tilsidesættelse af traktaterne som omhandlet i artikel 265 TEUF.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført tre anbringender.
      
                  1.
               
               
                  Første anbringende om at der finder alvorlige og vedvarende tilsidesættelser af grundlæggende rettigheder og af pligten til at yde international beskyttelse sted i området omkring Det Ægæiske Hav i relation til Frontex’ aktiviteter, som følge af hvilke den administrerende direktør havde pligt til at suspendere eller bringe disse aktiviteter til ophør som omhandlet i artikel 46 i forordningen om den europæiske grænse- og kystvagt. Sagsøgerne har gjort gældende, at de indhentede beviser godtgør, at »en ny taktik« i forbindelse med grænsekontroloperationer i området omkring Det Ægæiske Hav, som blev indført i marts 2020, svarer til en statslig (Grækenland) og organisatorisk (Frontex) politik, der indebærer systematiske og omfattende angreb på civilbefolkninger, der ansøger om asyl i EU, i strid med bl.a. retten til livet, forbuddet mod kollektiv udvisning, princippet om non-refoulement og retten til asyl.
               
            
                  2.
               
               
                  Andet anbringende om at Frontex ikke har opfyldt sine positive forpligtelser i henhold til chartret om grundlæggende rettigheder med henblik på at forebygge forudsigelige tilsidesættelser af ovennævnte grundlæggende rettigheder, der finder sted i området omkring Det Ægæiske Hav i sammenhæng med dets operationer. Frontex har udvist passivitet over for konkrete udmøntninger af dets positive forpligtelser, der udtrykkeligt er fastsat i andre bestemmelser end artikel 46 i forordningen om den europæiske grænse- og kystvagt, såsom overvågnings- og indberetningsforpligtelser, og som er relaterede til, eller endog nært forbundne med anvendelsen af artikel 46.
               
            
                  3.
               
               
                  Tredje anbringende om at agenturets passivitet som omhandlet i artikel 265 TEUF vedrører sagsøgerne direkte og individuelt, idet de allerede gentagne gange er blevet påført skade som følge af den nye statslige og organisatoriske politik, der indebærer en systematisk og omfattende praksis, hvor mennesker bortføres fra EU’s territorium og tvinges tilbage over havet eller pågribes til havs, efterlades på havet på uværdige skibe i livstruende situationer eller udsættes for ulovlig tilbagesendelse (refoulement), kollektiv udvisning samt hindres adgang til asyl. Frontex’ fortsatte undladelse af at træffe egnede foranstaltninger for at forhindre disse tilsidesættelser — herunder at suspendere eller bringe sine aktiviteter til ophør som foreskrevet i artikel 46 — øger betydeligt sagsøgernes risiko for atter, for sjette gang, at blive udsat for de samme tilsidesættelser af traktaterne og af international og europæisk sædvaneret og traktatret.
               
            
         (1)  Europa-Parlamentets og Rådets forordning (EU) 2019/1896 af 13.11.2019 om den europæiske grænse- og kystvagt og om ophævelse af forordning (EU) nr. 1052/2013 og (EU) 2016/1624 (EUT 2019, L 295, s. 1).